Text file: 11705.txt
author: Etergam
downvotes: 18
end consideration date: 2020-07-01
id: '11705'
number comments: 25
number views: 1017
proposal type: Odziv pristojnega organa
response: "Odziv Ministrstva za javno upravo\nUstavna ureditev volilne pravice, ki\
  \ je temeljna politi\u010Dna \u010Dlovekova pravica, v Sloveniji izhaja iz enakih\
  \ izhodi\u0161\u010D kot ureditev ve\u010Dine sodobnih parlamentov. V demokrati\u010D\
  ni dr\u017Eavi oblast izvr\u0161uje ljudstvo neposredno ali posredno \u2013 prek\
  \ izvoljenih predstavnikov. Izvoljeni nosilci funkcij v dr\u017Eavnih organih sprejemajo\
  \ odlo\u010Ditve v imenu ljudstva. Posameznik ima pravico, da sodeluje pri oblikovanju\
  \ teh dr\u017Eavnih organov tako, da v vnaprej predpisani obliki in na predpisan\
  \ na\u010Din izra\u017Ea svojo voljo o tem, kdo naj ga zastopa in v njegovem imenu\
  \ sprejema temeljne dru\u017Ebene odlo\u010Ditve. Pravico osebe, da lahko voli \u010D\
  lane predstavni\u0161kega telesa, ozna\u010Dujemo kot aktivno volilno pravico. Njen\
  \ neposreden izraz je tudi pravica predlagati kandidate za nosilce tak\u0161nih\
  \ funkcij. Posameznik se lahko svobodno opredeljuje pri izjavljanju svoje volje\
  \ o tem, za katerega kandidata bo glasoval. Sestavni del svobodnega izvr\u0161evanja\
  \ volilne pravice je tudi pravica, da se volilni upravi\u010Denec volitev sploh\
  \ ne udele\u017Ei in svoje volje ne izjavi. Ustava RS volilne dol\u017Enosti namre\u010D\
  \ ne zapoveduje.\nPosameznik ima tudi pravico, da se pod enakimi pogoji z drugimi\
  \ poteguje za to, da je izvoljen za \u010Dlana tak\u0161nega dr\u017Eavnega organa\
  \ \u2013 ima torej pasivno volilno pravico oziroma pravico kandidirati na volitvah.\
  \ Na\u010Delo enakosti pasivne volilne pravice zahteva, da imajo politi\u010Dne\
  \ stranke ali druge politi\u010Dne skupine v boju za glasove volivcev enake konkuren\u010D\
  ne mo\u017Enosti npr. glede dolo\u010Danja kandidatov, glede volilne kampanje, ipd.\n\
  Ustava RS ne dolo\u010Da nobenih posebnih omejitev volilne pravice. Dolo\u010Dena\
  \ je splo\u0161na starostna omejitev tako za aktivno kot za pasivno volilno pravico\
  \ za vse dr\u017Eavne organe enako. Prav tako Ustava RS nadalje ne vsebuje posebej\
  \ primerov neizvoljivosti, ki jih sre\u010Damo v drugih ustavnih ureditvah in ki\
  \ onemogo\u010Dajo izvajanje pasivne volilne pravice osebam, ki opravljajo dolo\u010D\
  eno javno funkcijo, ki bi lahko njenemu nosilcu omogo\u010Dila ve\u010Dji vpliv\
  \ na volilno telo kot drugim kandidatom. Tak\u0161ne primere omejitev pasivne volilne\
  \ pravice bi lahko dolo\u010Dil zakonodajalec, vendar bi bilo od primera do primera\
  \ treba tehtati, ali gre za ustavno dopustno omejitev.\nMinistrstvo za javno upravo\
  \ prejetega predloga ne podpira, saj meni, da predlog ni zadosti premi\u0161ljen\
  \ in kot tak ni primeren za nadaljnjo obravnavo. Bistvo volilne pravice oziroma\
  \ volitev je ravno v tem, da volivec glasuje za tistega kandidata, ki se zavzema\
  \ za njegove poglede. Volilna pravica omogo\u010Da vpliv posameznika na vzpostavitev\
  \ in delovanje temeljnih dr\u017Eavnih organov. Predlog predlagatelja, da bi imeli\
  \ volivci mo\u017Enost \xBBnegativnega glasu\xAB oziroma mo\u017Enost glasovati\
  \ proti dolo\u010Denemu kandidatu, pa je v nasprotju s pomenom oziroma bistvom volitev\
  \ in predstavni\u0161ko demokracijo nasploh ter je kot tak po na\u0161em mnenju\
  \ nesprejemljiv. Volilna pravica je ena najpomembnej\u0161ih politi\u010Dnih pravic\
  \ posameznika, da glasuje za tistega kandidata, za katerega \u017Eeli, da ga predstavlja\
  \ in sprejema odlo\u010Ditve v predstavni\u0161kem telesu. Hkrati bi v primeru oddanega\
  \ negativnega glasu za dolo\u010Denega kandidata volivec z uresni\u010Devanjem svoje\
  \ volilne pravice posegel v volilno pravico drugega volivca, ki pa je glasoval za\
  \ tega istega kandidata (izni\u010Dil bi se oddani pozitivni glas).\nPoleg navedenega\
  \ na ministrstvu menimo, da je potrebno vsakr\u0161ne spremembe volilne zakonodaje\
  \ predhodno izredno dobro pretehtati. Hitre re\u0161itve niso mogo\u010De, saj jih\
  \ je treba obravnavati v okviru \u0161ir\u0161e razprave, pri kateri je k sodelovanju\
  \ potrebno pritegniti strokovno in tudi ostalo javnost, za potrebne spremembe zakona,\
  \ ki ureja volitve poslancev v dr\u017Eavni zbor, pa je nenazadnje nujna dvotretjinska\
  \ ve\u010Dina glasov vseh poslancev v dr\u017Eavnem zboru."
response date: 2020-07-10
response due date: null
sent date: 2020-06-01
title: Uvedba negativnih glasov na volitvah
upvotes: 76
url: https://predlagam.vladi.si/predlog/11705
